Mielipide: Emme voi sulkea rajoja maahanmuuttajilta

toimitus

Juha Nurmi kirjoitti Herätkää suomalaiset -nimisen mielipidekirjoituksen (Turkulainen 1.3.2017). Niin tosiaan, herätkää suomalaiset, millaisen Suomen haluatte rakentaa, monikulttuurisen ja avoimen vai suljetun yhteiskunnan, jonne maahanmuuttajia ei haluta. Emme voi sulkea rajoja maahanmuuttajilta.

Hänen kirjoituksessaan mainittiin Mannerheim ja suosittu kenialainen näyttelijä, joka näytteli Mannerheimia. Meidän pitäisi olla ylpeitä, että Mannerheim on tunnettu Keniassa.

Myös turvapaikanhakijat haukuttiin hänen kommentissaan. Hänen mielestään he tulevat Suomeen pelkästään sosiaaliturvan takia. Tunnen monia turvapaikanhakijoita, eikä yksikään ole sanonut tulevansa tänne sosiaaliturvan takia. He haluavat elää rauhassa ja tehdä työtä ja kasvattaa lapsensa täällä, missä ei tarvitse pelätä koko ajan, että pommit putoavat niskaan.

Häpeän niiden suomalaisten puolesta, jotka sanovat, että on parempi, että turvapaikanhakijat hukkuvat Välimereen kuin tulevat Suomeen. Heidän mielestään he ovat pelkkä menoerä, he eivät näe mitään hyvää turvapaikanhakijoissa.

Häpeän myös niiden puolesta, jotka leimaavat kaikki turvapaikanhakijat rikollisiksi ja raiskaajiksi. He ovat aivan samanlaisia ihmisiä kuin muutkin.

Eniten häpeän niiden puolesta, jotka levittävät somessa valheellista ja rasistista tietoa turvapaikanhakijoista.

Hän kirjoitti myös, että pakolaiset saavat kaiken ilmaiseksi tekemättä mitään. Asia ei ole aivan niin, kaikki eivät kuulu sosiaaliturvan piiriin. Heidän täytyy saada myönteinen turvapaikkapäätös ja osallistua suomen kielen opetukseen ennen kuin pääsevät sosiaaliturvan piiriin.

Olen nähnyt turvapaikanhakijoita, jotka asuvat alkeellisesti, ainoa huonekalu on patja lattialla, edes lamppuja ei ole katossa ja ihmisiä, jotka kulkevat talvella pelkät muovisandaalit jalassa. Monella suomalaisella alkoholistilla ja narkkarilla asiat ovat paremmin kuin turvapaikanhakijoilla.

Ulla Suominen